**Илхан Кючюк (Renew).** – Уважаема г-жо Председател, уважаеми колеги, изминалият Европейски съвет беше от изключителна важност: полагането на усилия за ефективното преодоляване на тежката хуманитарна криза в североизточна Сирия и продължаващите дискусии за постигане на компромис по многогодишната финансова рамка.

Втора важна тема – Великобритания и Брекзит. Все още Великобритания е на прага на напускане на Европейския съюз и въпреки упорството на премиера Джонсън да стори това на 28 октомври, вече за всички е ясно, че той няма цел, план и посока. Ние трябва да подкрепим отлагането на Брекзит, защото гласът на всички тези хора, които видяхме по улиците на Лондон в събота, най-накрая трябва да бъде чут.

Същевременно обаче, няма как да не отбележим с огорчение историческата грешка, която Европа е на път да направи по отношение на Северна Македония и Албания. Всяко отлагане за започване на преговорен процес вреди на доверието в Европейския съюз на Балканите. Процесът на разширяване е най-добрата възможност да се осигури стабилност в региона и не трябва да става жертва на политически настроения.